钦定古今图书集成/明伦汇编/官常典/第383卷 > 《送济南赵太常起家大京兆》明·邢侗
## 钦定古今图书集成/明伦汇编/官常典/第383卷 > 《送济南赵太常起家大京兆》明·邢侗

三辅风烟傍紫清，征书十道及躬耕。起家杜曲新京
兆，入对齐川旧伏生。箧里残荷留野服，马头斜月引
王程。太常不忘《元都观》，重问《繁桃》醉玉笙。

《汉书王䜣传》：“䜣为右辅都尉，守右扶风。上数出幸安
定、北地，过扶风，宫馆驰道修治，供张办武帝嘉之，驻
车拜䜣为真，视事十馀年。昭帝时为御史大夫，代车
千秋为丞相。”

《后汉书赵典传》：“典兄子温，字子柔，初为京兆郡丞，叹
曰：‘大丈夫当雄飞，安能雌伏’！遂弃官去。遭岁大饥，散
家粮以赈穷饿，所活万馀人。献帝西迁都，为侍中，同
舆辇至长安，封江南亭侯，代杨彪为司空，免。顷之，复
为司徒，录尚书事。”

《李固传》：“固子燮，灵帝时拜安平相，擢迁河南尹。时既
以货赂为官，诏书复横发钱三亿以实西园。燮上书
陈谏，辞义深切，帝乃止。先是颍川甄邵谄附梁冀，为
邺令。有同岁生得罪于冀，亡奔卲。卲伪纳而阴以告
冀，冀即捕杀之。卲当迁为郡守，会母亡，卲且埋尸于
马屋，先受封，然后发丧。卲还至洛阳，燮行涂遇之，使”
卒投车于沟中，笞捶乱下，大署帛于其背曰：“謟贵卖
友，贪官埋母。”乃具表其状，卲遂废锢终身。燮在职二
年，卒。时人感其世忠正，咸伤惜焉。

《袁安传》：安为河南尹，政号严明，然未尝以赃罪鞠人。
尝称曰：“凡为仕，高则望宰相，下则希牧守，锢人于圣
世，尹所不忍为也。”闻之者皆感激自励。在职十年，京
师肃然，名重朝廷。

《三国魏志傅嘏传》：“曹爽诛，嘏为河南尹。”〈注〉《傅子》曰：“河
南尹内掌帝都，外统京畿，兼古六乡六遂之士。其民
异方杂居，多豪门大族，商贾胡貊，天下四方会利之
所聚，而奸之所生。前尹司马芝举其纲而太简，次尹
刘靖综其目而太密，后尹李胜毁常法以收一时之
声。嘏立司马氏之纲统，裁刘氏之纲目，以经纬之，李
氏所毁，以渐补之。郡有七百吏，半非旧也。”河南俗党
五官掾功曹典选职，皆授其本国人，无用异邦人者，
嘏各举其良而对用之，官曹分职，而后以次考核之。
其治以德教为本，然持法有恒𥳑而不可犯，见理识
情，狱讼不加夏楚而得其实，不为小惠。有所荐达及
大有益于民事，皆隐其端迹，若不由己出，故当时无
赫赫之名，吏民久而后安之。

《刘馥传》：“馥子靖，出为河南尹。散骑常侍应璩书与靖
曰：入作纳言，出临京任，富民之术，日引月长。藩落高
峻，绝穿窬之心；五种别出，远水火之灾。农器必具，无
失时之阙。蚕麦有苫备之用，无雨湿之虞。封符指期，
无流连之吏。鳏寡孤独，蒙廪赈之实。加之以明擿幽
微，重之以秉宪不挠。有司供承王命，百里垂拱仰办。”
虽昔赵张三王之治，未足以方也。靖为政类如此。初
虽如碎密，终于百姓便之，有馥遗风。

《梁书王志传》：“志为丹阳尹，为政清静，去烦苛。京师有
寡妇无子，姑亡，举债以殓葬，既葬而无以还之，志愍
其义，以俸钱偿焉。时年饥，每旦为粥于郡门，以赈百
姓，民称之不容口。”

《陆襄传》：“襄字师卿，为扬州治中。襄父终此官，乃固辞。
高祖不许，听与府司马换廨居之。”

《唐书源乾曜传》：帝东幸，以京兆尹留守京师，治尚宽
简，人安之。居三年，政如始至，仗内白鹰因纵失之，诏
京兆督捕获，于野絓榛死。吏惧得罪，乾曜曰：“上仁明，
不以畜玩寘罪，苟其获戾，尹专之。”遂入自劾失旨，帝
一不问，众伏其知体而善引咎。

《李杰传》：“杰为河南尹，杰既精听断，虽行坐食饮，省治
不少废，由是府无淹事，人吏爱之。寡妇有告其子不
孝者，杰物色非是，谓妇曰：‘子法当死，无悔乎？答曰：‘子
无状，宁其悔’。乃命市棺还敛之。使人迹妇出，与一道
士语，顷持棺至，杰令捕道士按问，乃与妇人私，不得
逞。杰杀道士，内于棺。河汴之交旧有梁公埭，废不治’”，
南方漕弗通。杰调汴、郑丁男复作之，不费而利。入代，
宋璟为御史大夫《李叔明传》：“叔明迁京兆尹，长安歌曰：‘前尹赫赫，具瞻
允若。后尹熙熙，具瞻允斯’。”

《郑珣瑜传》：“珣瑜为河南尹，未入境，会德宗生日，尹当
献马，吏欲前取印，白珣瑜视事，且内贽。珣瑜徐曰：‘未
到官而遽事献礼’。”欤不听。性严重少言，未尝以私托
人，而人亦不敢谒以私。既至河南，清静惠下，贱敛贵
发以便民。方是时，韩全义将兵伐蔡，河南主馈运，珣
瑜密储之阳翟，以给官军，百姓不知僦运劳。凡迎送
敕使，皆有常处，吏密识其马，进退不数步差也。全义
与监军别檄有所取，非诏约者，珣瑜辄挂壁不酬，至
军罢，凡数百封。有谏者曰：“军须期会为急，公何不报？”
珣瑜曰：“武士统戎，多恃以取求，苟以为罪，尹宜坐之，
终不为万人产沴也。”故下无怨讟。时谓治河南比张
延赏，而重厚坚正过之。

《吴凑传》：“凑为右金吾卫大将军，贞元十四年夏，大旱，
谷贵，人流亡，帝以过京兆尹韩皋罢之，即召凑代皋。
已谢督视事，明日诏乃下。凑为人强力劬俭瞿瞿，未
尝扰民，上下爱向京师苦宫市强估取物，而有司附
媚中官率阿从，无敢争。凑见便殿，因言中人所市不
便小民徒纷纷流议，宫中所须，责臣可办，若不欲外
吏与闻禁中事宜，料中官高年谨信者为宫市，令平
贾和售，以息众讙。”又言：“掌闲彉骑、飞龙内园、芙蓉园
禁兵诸司杂供役手，资课太繁，宜有蠲省。”帝辄顺可。
初，府中易凑，贵戚子，不便簿领，每有疑狱时其将出，
则遮凑取决，幸仓卒得容欺。凑叩鞍一视，凡指擿，尽
中其弊，初无留思，众畏服。不意凑精裁遣如此。僚史
非大过不榜责，召至廷诘服原去。其下传相训勖，举
无稽事。文敬太子、义章公主仍薨，帝悼念，厚葬之，车
土治坟，农事废。凑候帝间，徐言极争不避。或劝论事
宜简约，不尔，为上厌苦。凑曰：“上明睿，忧劳四海，不以
爱所钟而疲民以逞也。顾左右钳噤自安耳。若反复
启寤，幸一听之，则民”受赐为不少。桥舌阿旨固善，有
如穷民上诉，叵云罪何。

《许孟容传》：“孟容迁尚书右丞，京兆尹。神策军自兴元
后，日骄恣，府县不能制。军吏李昱贷富人钱八百万，
三岁不肯归。孟容遗吏捕诘，与之期使偿，曰：‘不如期，
且死’。一军尽惊，诉于朝。宪宗诏以昱付军治之，再遣
使，皆不听。奏曰：‘不奉诏，臣当诛。然臣职司辇毂，当为
陛下抑豪强。钱未尽输，昱不可得。帝嘉其守正，许之’。”
京师豪右大震。累迁吏部侍郎。

《刘栖楚传》：栖楚改京兆尹，峻诛罚，不避权豪。先是诸
恶少窜名北军，凌藉衣冠，有罪则迯，军中无敢捕。栖
楚一切穷治，不阅旬，宿奸老蠹为敛迹。一日，军士乘
醉有所凌突，诸少年从旁噪曰：“痴男子，不记头上尹
邪？”

《贾𫗧传》：“𫗧迁京兆尹，兼御史大夫，姑臧县男。太和九
年，上已诏百官会曲江。故事：尹自门步入，揖御史。𫗧
自矜大，不彻扇盖，骑而入。御史杨俭、苏特固争，𫗧曰：
‘黄面儿敢尔’！俭曰：‘公为御史，能嘿嘿耶’？”大夫温造以
闻，坐夺俸。

《薛元赏传》：“元赏拜京兆尹，都市多侠少年，以黛墨镵
睿夸诡力，剽敓坊闾。元赏到府三日，收恶少，杖死三
十馀辈，陈诸市，馀党惧，争以火灭其文。元赏长吏事，
能推言时弊，件白之禁屯，怙势扰府县，元赏数与争，
不少纵。由是军暴折戢，百姓赖安。就加检校吏部尚
书。”

《因话录》：柳元公初拜京兆尹，将赴府上，有神策军小
将乘马不避，公于街中杖杀之。及因对扬，宪宗正色
诘公专杀之状，公曰：“京兆尹天下取则之地，臣初受
陛下奖擢，军中偏裨跃马衡过，此乃轻陛下典法，不
独侮臣。臣杖无礼之人，不打神策军将。”上曰：“卿何不
奏？”公曰：“臣只合决，不合奏。”上曰：“既死合是何人奏？”公
曰：“在街中，本街使金吾将军奏。若在坊内，则左右巡
使奏。”上乃止。

《东观奏记》崔罕为京兆尹，内园巡官不避马，杖之五
十四方死。上赫怒，令与远郡。宰臣论救，上曰：“罕为京
兆尹，抑强抚弱，是其职任。但不避马，便杖之可矣，不
合问知是内园巡官方决，一错也。又人臣之刑，止行
二十过，此是朕刑也。五十四杖，颇骇闻听。”宰臣又论
救，上曰：“与一廉察，奋捉者宜抵罪。根本轻，致罕过制
耳。”宰臣益贺。上无幽不察，罕，止贬湖南观察使。
故事，京兆尹在私第，但奇日入府，偶日入递院。崔郢
为京兆尹，囚徒逸狱而走。上始命造京兆尹廨宅，京
兆尹不得离府。上以崔罕、郢并败官，面召翰林学士
韦澳授京兆尹，便令赴上。赐度支钱二万贯，令造府
宅。澳公正方严，吏不敢欺，委长安县尉李信主其事，
造成廨宇，极一时壮丽。尚有羡缗，却进。

韦澳为京兆尹，豪右敛手。国舅郑光庄不纳租，澳絷
其主者，期以五日不足必抵法。太后为言之。上延英
问澳，澳具奏本末。上曰：“今日纳租足放否？”曰：“尚在限

澳不可犯，且与送钱纳。”却顷刻而放。

《宋史向拱传》：拱尹河南十馀年，专治园林第舍，好声
妓，纵酒为乐。府政废弛，群盗昼劫。太祖闻之，移镇安
州，命左武卫上将军焦继勋代之，谓继勋曰：“洛久不
治，选卿代之，无复效拱为也。”

《陈省华传》：“省华权知开封府，转光禄卿。旧制，卿监坐
朵殿，太宗以省华权莅京府，别设其位，升于两省五
品之南。省华以府事繁剧，请禁宾友相过。从之。”
《慎从吉传》：“从吉，大中祥符八年，以给事中权知开封
府。既受命召，戒之曰：‘京府浩穰，凡事太速则误，太缓
则滞，惟须酌中耳’。”请属一无所受。才数月，有咸平县
民张斌妻卢氏，诉侄质被酒诟悖。张素豪族，质本养
子，而证佐明白，质贿于吏。从吉子大理寺丞锐时督
运石塘河，往来咸平，为请于县宰，断复质刘姓，第令
与卢同居。质洎卢迭为讼，县闻于府。从吉命户曹参
军吕楷就县推问。卢之从叔虢略尉昭一赂白金三
百两于楷，楷久不决。卢兄文质又纳钱七十万于从
吉长子大理寺丞钧，钧以其事白从吉，而隐其所受。
卢又诣府列诉，即下其事右军巡院。昭一兄澄尝以
手书达钱惟演，云“寄语从吉，事逮钧、锐，请缓之。”从吉
颇疑惧，密请付御史台。即诏御史王奇、直史馆梁固
鞫之。狱成，从吉坐削给事勒停，惟演罢翰林学士，楷、
钧免官、配隶衡、郢州，锐、文“质皆削一官，澄、昭一并决
杖配隶。”又高清者，库部郎中士宠之子，景德中举进
士，宰相寇准以弟之女妻之。寇氏卒，故相李沆家复
婚之。历官以贿闻，颇恃姻援，骄纵被服如公侯家，以
是欺蠹小民。知太康县，民有诣府诉家产者，清纳其
贿，时已罢任，即逃居他所。锐尝就清贷白金七十两，
清以多纳贿赂，事将败，求以为助。时方鞫卢氏狱，从
吉请对，发其事，欲以自解，逮清等系狱，命比部员外
郎刘宗吉、御史江仲甫劾之。清枉法当死，特杖脊、黥
面配沙门岛，锐又削卫尉寺丞。从吉坐首露在已发，
当赎铜，特削谏议大夫。

《刘庠传》：“庠字希道，知开封府。庠不肯屈事王安石，安
石欲见之，戒典谒者曰：‘今日客至勿纳，惟刘尹来即
告我’。有语庠者曰：‘王公意如此，盍一往见’。庠谓见之
何所言，自彼执政，未尝一事合人情，脱问青苗、免役，
将何辞以对？竟不往。奏论新法，神宗谕之曰：‘奈何不
与大臣协心济治乎？庠曰：‘臣子于君父各伸其志。臣
知事陛下，不敢附安石’’。”

《钱勰传》：“勰，元祐初以龙图阁待制知开封府。老吏畏
其敏，欲困以事。导人诉牒至七百，勰随即剖决。𥳑不
中理者，缄而识之，戒无复来。阅月听讼，一人又至，呼
诘之曰：‘吾固戒汝矣，安得欺我’？其人谓曰：‘无有’。勰曰：
‘汝前诉云云，吾识以某字’。启缄示之，信然。上下皆惊
咤，宗室贵戚为之敛手，虽丞相府谒吏干请，亦械治”
之，积为众所憾，出知越州，徙瀛州。召拜工部、户部侍
郎，进尚书，加龙图阁直学士，复知开封，临事益精。苏
轼乘其据案时遗之诗，勰操笔立就以报。轼曰：“电扫
庭讼，响答诗筒，近所未见也。”

《王岩叟传》：“岩叟字彦霖，大名清平人，为枢密都承旨，
权知开封府。旧以推判官二人分左右厅，共治一事，
多为异同，或累日不竟，吏疲于咨禀。岩叟创立逐官
分治之法，自是著为令。都城群偷所聚，谓之大房，每
区容数十百人，渊薮诡僻，不可胜究。岩叟令掩捕撤
毁，随轻重决之，根株一空。供备库使曹续以产贸万”
缗市侩，逾年负其半，续尽，力不可取。一日启户，则所
负皆在焉。惊扣其故，侩曰：“王公今日知府矣。”初，曹氏
之隶韩绚与同隶讼，事连其主，就逮之。曹氏者，慈圣
后之族也。岩叟言：“部曲相讼，不当论其主。今不惟长
告讦之风，且伤孝治。慈圣仙游未远，一旦因厮役之
过，使其子孙对吏，殆圣情有所不忍。”诏窜绚而绝其
狱。岩叟尝谓：“天下积欠多名，催免不一，公私费扰。乞
随等第立多寡为催法。”朝廷乃定五年十科之令。元
祐六年，拜枢密直学士、签书院事。

《续湘山野录》：嘉祐中，仁宗自内阁降密敕：“近以女谒
纵横，无由禁止，今后应内降批出事，主司未得擅行，
次日执奏定可否。”始数日，左承天门一宽衣老兵持
竹弊器，上以败荷覆之。吏搜之，乃金巨弁一枚，上缀
巨蚌，灿然不知其数。禁门旧律，尽依外门例，凡有搜
栏，更不申覆，即送所司。时开封方鞫勘次，一小珰驰
骑急传旨，令放其物，即进呈。府尹魏公瓘不用执奏
法，遂放之。唐质肃公介方在谏垣，疏曰：“陛下临御以
来，所降敕旨未有，若执奏内批之敕，为今治世之大
公也。臣风闻禁门近有搜栏之狱，传旨令放，主司殊
不顾执奏之法，乞再收犯者劾之，使正其典。”疏入不
报。公又疏曰：“臣闻王者一语，朝出四海夕闻。令执奏
之敕，既为无用，乞下诏收之，免惑天下。”既而又不报。
公又疏曰：“臣闻开封乃天下百执事之首司也。魏某
为尹，臣君父诏旨辄不遵守，望端门无咫尺之地，尚敢辄尔，况九州之远乎？欲重贬魏某，以咎不遵君命
之恶，臣以言职不能早寤清衷，亦乞罢黜。”魏由此降
越州。时《感事》诗有“铁冠持白𥳑，藩棘聚青蝇”之句，《谢
上表》略云：“狂风动地，孤蓬所以易飘；众斧登山，直木
终须先伐。”才者爱之。

《邻几杂志》：“章相在翰林日，尝差知权开封府。二十七
日，延僧在家，设七昼夜道场，惧冤滥也。”

《挥麈后录》：熙宁中，王和父尹开封，忽内降付下文字
一纸云：“武德卒获之”，于宫墙上陈首，有欲谋乱者姓
名凡数十人。和父令密究，其徒皆无踪迹。独有一薛
六郎者，居甜水巷，以典库为业。和父令以礼呼来至
廷下，问之云：“汝平日与何人为冤？”薛云：“老矣，未尝妄
出门。初无仇怨。”再三询之，云：“有族妹之子，沦落在外”，
旬日前忽来见投，贷貣不从，怒骂而去。初亦无他，和
父云：“即此是也。”令释薛而追其甥。方在瓦市观《傀儡
戏》，才十八九矣，捕吏以手从后拽其衣带，回头失声
曰：“岂非那事疏脱邪？”既至，不讯而服。和父曰：“小鬼头
没，三思至此，何必穷治。”杖而遣之。一府叹服。

《齐东野语》：辇毂之下，政先弹压，然一智不足以胜众
奸。王佐宣子虽以文章魁天下，而吏才极高，寿皇深
喜之。尹临安日，禁戢群盗甚严，都城肃然。既而以治
办受赏增秩，告命甫下，置于卧内，旦起忽失之。宣子
知为群辈所侮，略不见之辞色。他日奏事毕，从容以
白上曰：“鼠辈恶臣穷其奸，故为是以沮臣尔。”上曰：“何
以处之？”对曰：“臣若张皇物色，正堕其计中，惟有置之
不问。异时从吏部求一公据足矣，今未敢请也。”上称
善。

《诚斋杂记》：马光祖尹京之日，不畏贵戚豪强，庭无留
讼。有士人逾墙偷人室女，事觉，到官勘，令当厅面试。
光祖出《逾墙搂处子》诗，士人秉笔云：“花柳生平债，风
流一段愁。逾墙乘兴下，处子有心搂。谢砌应潜越，韩
香许暗偷。有情还爱欲，无语强娇羞。不负秦楼约，安
知汉狱囚。玉颜丽如此，何用读书求。”光祖判云：“多情
多爱，还了半生花柳债，好个檀郎，室女为妻也合当，
杰才高作，聊赠青蚨三百索，烛影摇红，记取媒人。”是
马公犯奸之士，既幸免罪，反因此以得佳偶。此光祖
以礼待士也。

《金史宣宗本纪》：贞祐四年正月丁卯，谕御史台曰：“今
旦视朝，百官既拜之后，始闻开封府报衙声。四方多
故之秋，弛慢如此，可乎？中丞福兴号素谨于官事者，
当一诘之。”

《唐括安礼传》：安礼，世宗大定初，迁益都尹，召为大兴
尹。上曰：“京师好讹言，府中奸吏为民患，卿虽年少，有
治才，去其宿弊，毋为因。”仍察廉入第一等，进阶荣禄
大夫。七年五月，大兴府狱空，诏锡宴钱三百贯，其馀
有差。

移剌道传道改同知大兴尹事，诏曰：“京师士民辐辏，
犯法者众，罪状自实，每为文所持，断之以公可也。朕
尝谕执政矣，必不以小苛谴卿勉副朕意。”

《元史陈祜传》：“祜授南京总管，兼开封府尹，吏多震慑
失措，祜因谓曰：‘何必若是！前为盗跖，今为颜子，吾以
颜子待之。前为颜子，今为盗跖，吾以盗跖待之’。由是
吏知修饬，不敢弄法。许蔡间有巨盗聚众劫掠，祜捕
之急，逃入宋境。宋亡，随制置夏贵过汴，祜斥下马，挝
杀之于市，民间帖然。”

李氏《刊误》：“京尹，皇都专理，任莫重焉。且以刑法财赋，
统而兼制，御史之职，纠缪绳𠎝，本为避嫌，不可私谒。
三司慎守，遂绝经过。今代京尹，逢御史于路，必避焉，
而敬之。名分既乖，曷为取则？且秩五品，不避御史，比
肩事主，于理。诚然，则京尹委用之权，岂轻于郎官、国
子博士者乎？汉《桓典传》曰：‘行行且止，避骢马。御史行’”
者且止，尚能记之，岂汉制京尹避御史，偶不载于正
史耶？乃知前史不书，是无避马之理，必以刑赋为嫌，
止于不相过从而已。然相值于路，但以色勃而返可
也。

《明道杂志》：钱穆内相本以文翰风流著称，而尹京为
近时第一。余尝见其剖决甚闲暇，杂以谈笑诨语，而
胥吏每一顾问，皆股栗不能对。一日因决一大滞狱，
内外称之。会朝处，苏长公誉之曰：“‘所谓霹雳手也’。钱
曰：‘安能霹雳手，仅免葫芦蹄也’。”

《续笔记》：太宗自京尹嗣位，秦王继之。秦王后，但命近
臣权之。开封百馀年间，非东宫亲王不去“权”字。意谓京尹师祖宗曾为之，故人臣不敢居，犹唐以太宗尝
为尚书令，三百年间遂无敢为者，虽郭尚父之勋业
亦避之也。

《墨客挥犀》：包枢密知府礼上日，众吏前请讳，公曰：“何
讳也？”吏曰：“公祖先之名，群吏当避之。”公瞋目曰：“吾无
所讳，惟讳吏之有赃污者。”吏惧而引去。吁！公儒者之
通敏者也，任府尹十馀年，民吏称为神明。然为大尹
十馀年，近世亦稀有。

《却扫编》：“包孝肃公之尹京也，初视事，吏抱文书以伺
者盈庭。公徐命阖门，令吏列坐阶下，枚数之，以次进，
取所持案牍遍阅之。既阅，即遣出数十人，后或杂积
年旧牍其间，诘问辞穷。盖公素有严明之声，吏用此
以试且困公，公悉峻治之，无所贷。自是吏莫敢弄以
事，文书益𥳑矣。天府虽称浩穰，然事之所以繁者，亦”
多吏所为。本朝称“治天府”，以孝肃为最者，得省事之
要故也。

王保和革为开封尹，专尚威猛，凡盗一钱，皆杖脊配
流。一日，杖于市，稠人中有掷《书》一册其旁者，亟取视
之，则其卧中物也，因大惊，捕逐竟不得。宣和末，河北
盗起，以选出守大名，惨酷弥甚，得盗辄杀之，然盗愈
炽。革自以杀人既众，且惩开封府之事，常惧人图己，
所居辄以甲士环绕，然每对客必焚香。吕本中舍人
时从辟为帅属，私语曰：“此正所谓‘兵卫森画戟，宴寝
凝清香’者也。”

《癸辛杂识》：“马光祖字华父，号裕斋，吏事强敏，风力甚
著，前后麾节，皆有可观。乙卯尹京，内引一札云：‘自后
宣谕指挥，容臣覆奏。戚里请托，容臣缴进’。下车之后，
披剔弊蠹，风采一新，时号名尹。未几，有仓部郎中师
应极之子夜饮于市，碎其酒家器。诘朝，尹车过门，泣
诉其事，光祖即偿所值，追逮一行作闹仆从，仍牒问
师仓郎。”盖光祖时领版曹，以仓部为所属，故牒问。殊
不思京师无牒问朝士之理，师乃时相之私人，乃执
缚持牒之卒，恣肆凌辱，又率诸曹郎官白堂乞正体
统，朝廷遂札漕司，追出被打酒家，反加黥配，应极之
子，帖然无它。于是光祖威风顿挫，百事退缩。初，颜帅
尹京之时，遇三学应有讼牒，必申国子监，俟报方与
施行。学舍已不能堪。及光祖尹京，又创为一议，应学
舍词讼，须先经本监用印保明，方许经有司。学舍尤
怒之，作为小诗曰：“几年贪师毒神京，虎视国家三学
生。休道新除京尹好，敢将书铺待司成。”未几，察官朱
应元劾李昂英，太学作书讥之，有云“何不移其劾昂
英者”，劾光祖等语，光“祖愈不安。既而辟客参议薛垣
以踪迹诡秘罢，于是光祖力丐外任，出守留都焉。尹
京号为难治者，盖以广大之区，奸宄百弊，上则有应
奉之劳，次则有贵戚干政，他司挠权之患，此其所以
难也。”余则曰：“不然。自淳熙以来，尹京几人，其得罪而
去者，未始不由学校可指而数也。然则学校之横，又
有出”于数者之外矣。